b'\n_START_ARTICLE_\nCasus belli\n_START_PARAGRAPH_\nCasus belli (din limba latin\xc4\x83, \xe2\x80\x9ejustficarea unui act de r\xc4\x83zboi\xe2\x80\x9d, \xe2\x80\x9emotiv de r\xc4\x83zboi\xe2\x80\x9d) este un termen din dreptul interna\xc8\x9bional. Este motiva\xc8\x9bia juridic\xc4\x83 a \xc3\xaenceperii unui r\xc4\x83zboi de c\xc4\x83tre un stat \xc3\xaempotriva unui alt stat._NEWLINE_\xc3\x8en ciuda unei aparente vechimi conferit\xc4\x83 de folosirea limbii latine, expresia nu a fost folosit\xc4\x83 \xc3\xaen mod curent p\xc3\xa2n\xc4\x83 pe la sf\xc3\xa2r\xc8\x99itul secolului al XIX-lea, odat\xc4\x83 cu apari\xc8\x9bia doctrinei jus ad bellum (a "teoriei r\xc4\x83zboiului just"). Folosirea neoficial\xc4\x83 variaz\xc4\x83 dincolo de defini\xc8\x9bia sa tehnic\xc4\x83, pentru a desemna orice "cauz\xc4\x83 \xc3\xaendrept\xc4\x83\xc8\x9bit\xc4\x83" pe care o na\xc8\x9biune o poate invoca pentru a intra \xc3\xaentr-un conflict armat. Casus belli a fost folosit pentru a descrie \xc3\xaen mod retroactiv situa\xc8\x9bii ap\xc4\x83rute \xc3\xaen istorie \xc3\xaenaintea momentului \xc3\xaen care a \xc3\xaenceput folosirea pe scar\xc4\x83 larg\xc4\x83 a expresiei, situa\xc8\x9bii \xc3\xaen care r\xc4\x83zboiul nu a fost declarat \xc3\xaen mod oficial._NEWLINE_\xc3\x8en mod oficial, un guvern ar trebui s\xc4\x83-\xc8\x99i prezinte motivele pentru care vrea s\xc4\x83 declare r\xc4\x83zboi, ca \xc8\x99i inten\xc8\x9biile de a declan\xc8\x99a conflictul \xc8\x99i modalit\xc4\x83\xc8\x9bile de a-l evita. Guvernul respectiv ar trebui s\xc4\x83 demonstreze ca este decis s\xc4\x83 declare r\xc4\x83zboi doar \xc3\xaen ultim\xc4\x83 instan\xc8\x9b\xc4\x83 ("ultima ratio") \xc8\x99i este \xc3\xaendrept\xc4\x83\xc8\x9bit s\xc4\x83 ac\xc8\x9bioneze \xc3\xaen acest mod, av\xc3\xa2nd o "cauz\xc4\x83 just\xc4\x83" \xe2\x80\x93 "casus belli".'